Rethemnos Live

«Το Βάσανο της Μαρουλλούς»: Θεατρική παράσταση από τον Πολιτιστικό Όμιλο Ακρωτηρίου Κύπρου στους Αρμένους
2025-10-12 18:00 (Europe/Athens) | Αρμένοι, Αρμένοι Ρεθύμνου, Αρμένοι Ρεθύμνου, Ρεθύμνου, 74100, Ελλάδα
Την παράσταση «Το Βάσανο της Μαρουλλούς», σε σκηνοθεσία Χάρη Αριστείδου, παρουσιάζει ο Πολιτιστικός Όμιλος Ακρωτηρίου Κύπρου σε συνεργασία με τον Πολιτιστικό Σύλλογο Αρμένων Ρεθύμνου
Η εκδήλωση θα πραγματοποιηθεί την Κυριακή 12 Οκτωβρίου, στις 18:00, στον Πολιτιστικό Σύλλογο Αρμένων.
Η είσοδος είναι ελεύθερη για το κοινό.

«Ένα τραγούδι για τη Γάζα»: Συναυλία αλληλεγγύης στον Παλαιστινιακό λαό
2025-10-12 18:00 | Πλατεία Αγνώστου Στρατιώτη, ΔΗΜΟΣΙΑ ΔΗΜΟΤΙΚΗ ΠΛΑΤΕΙΑ ΑΓΝΩΣΤΟΥ ΣΤΡΑΤΙΩΤΗ, Ρέθυμνο, Ρεθύμνου, 74100, Greece
Σε συναυλία αλληλεγγύης στον Παλαιστινιακό λαό, «ΕΝΑ ΤΡΑΓΟΥΔΙ ΓΙΑ ΤΗ ΓΑΖΑ», καλεί σε μαζική συμμετοχή τους Ρεθεμνιώτες, η Επιτροπή Ειρήνης Ρεθύμνου, αυτήν την Κυριακή 12 Οκτωβρίου, στις 18:00 στην πλατεία Αγνώστου Στρατιώτη.
Αναλυτικά η ανακοίνωση:
«2 χρόνια συμπληρώνονται από τότε που ξεκίνησε το μεγαλύτερο έγκλημα του 21ου αιώνα, η γενοκτονία του Παλαιστινιακού λαού.
2 χρόνια από τότε που το κράτος-δολοφόνος του Ισραήλ με τη στήριξη των συμμάχων του, των ΗΠΑ, ΕΕ, και φυσικά της Ελληνικής κυβέρνησης, έθεσε σε εφαρμογή το σχέδιο εκτοπισμού και εξόντωσης του Παλαιστινιακού λαού. Με τις πολεμικές επιχειρήσεις στη Γάζα αλλά και στη Δυτική όχθη, με σφοδρούς και πολύνεκρους βομβαρδισμούς. Με την καταστροφή κρίσιμων υποδομών. Με τον αποκλεισμό ακόμα και της ανθρωπιστικής βοήθειας οδηγώντας τον Παλαιστινιακό λαό, σχεδιασμένα, στη λιμοκτονία. Οι νεκροί ξεπερνούν τις 65.ΟΟΟ και οι τραυματίες τους 165.00 ενώ εκατοντάδες χιλιάδες είναι οι ξεριζωμένοι.
Δηλώνουμε την αμέριστη αλληλεγγύη μας στον ηρωικό Παλαιστινιακό λαό. Κανείς δεν μπορεί και δεν πρέπει να σιωπά μπροστά στο έγκλημα που εξακολουθεί να συντελείται παρά τις τελευταίες εξελίξεις που επιχειρούν μια Ειρήνη με το πιστόλι στον κρόταφο και που συνήθως παγιοποιεί τα τετελεσμένα του πολέμου. Η ελ. κυβέρνηση φέρει βαριές ευθύνες γιατί στηρίζει την ισραηλινή βαρβαρότητα, με τις πλάτες των ΗΠΑ και της ΕΕ.
Είμαστε με το μέρος των λαών στην κοινή πάλη για την εξάλειψη των αιτιών που γεννούν τους ιμπεριαλιστικούς πολέμους, για την κατάργηση της εκμετάλλευσης ανθρώπου από άνθρωπο και την αποδέσμευση από το ΝΑΤΟ και την ΕΕ, με το λαό στο τιμόνι της χώρας.
Καλούμε σε δυνάμωμα της πλατιάς συσπείρωσης για να κλείσει η βάση της Σούδας όπως και κάθε άλλη στην Ελλάδα και να απεμπλακεί η χώρα μας από τους ιμπεριαλιστικούς πολέμους. Είναι απαίτηση των καιρών που δεν περιμένουν!
Καμιά θυσία για τα συμφέροντα των εκμεταλλευτών και των ιμπεριαλιστικών συμμαχιών τους. Δεν κάνουμε βήμα πίσω! Τώρα δυναμώνουμε ακόμα περισσότερο το αντιπολεμικό – αντιιμπεριαλιστικό κίνημα, το λαϊκό κίνημα συνολικά. Να συνδυάσουμε τον αγώνα κατά της εμπλοκής της χώρας μας στους ιμπεριαλιστικούς σχεδιασμούς και πολέμους με τον αγώνα ενάντια στην αντιλαϊκή πολιτική και να διεκδικήσουμε τα εργατικά – λαϊκά αιτήματα με κριτήριο τις σημερινές σύγχρονες ανάγκες.
Σύμφωνα με το παραπάνω πλαίσιο οργανώνουμε συναυλία αλληλεγγύης στον Παλαιστινιακό λαό, την Κυριακή 12 του Οκτώβρη στην πλατεία Αγνώστου Στρατιώτη και από ώρα 18:00, όπως και σε άλλες πόλεις της Κρήτης, με τίτλο «Ένα τραγούδι για τη Γάζα»
Καλούμε σε μαζική συμμετοχή τον ρεθυμιώτικο λαό, να τραγουδήσουμε και να διαδηλώσουμε όλοι μαζί για:

Αναγνώριση του Παλαιστινιακού κράτος στα σύνορα του 1967 με βάση τις αποφάσεις του ΟΗΕ
Να υλοποιηθεί άμεσα η απόφαση του ελληνικού κοινοβουλίου του 2015 για την αναγνώριση του Παλαιστινιακού κράτους.
Απεμπλοκή της Ελλάδας από τους ιμπεριαλιστικούς πολέμους και σχεδιασμούς.
Να κλείσει η βάση της Σούδας και όλες οι αμερικανοΝΑΤΟϊκές βάσεις.
Όχι στους ΝΑΤΟϊκούς πολεμικούς εξοπλισμούς.

Καμία στήριξη – καμία συνεργασία με το κράτος-δολοφόνο του Ισραήλ. Λευτεριά στην Παλαιστίνη!».
Για δηλώσεις συμμετοχής καλλιτεχνών, συγκροτημάτων κλπ: 6947303696

Κρητικό γλέντι στη «Συν-τροφή»
2025-10-12 18:30 | Συν-Τροφή, Syn-trofi Cooperative Grill, Ρέθυμνο, Ρεθύμνου, 74100, Greece
Η Γεωργία Ανδρουλακη (λύρα), ο Αιθερας Παπαδαντωνακης (λαούτο) & ο Αλέξανδρος Παπαδάκης (λαούτο) σε ένα κρητικό γλέντι στη «Συν-Τροφή» (Κοραή & Κορωναίου, Παλιά πόλη – Ρέθυμνο).
Κυριακή 12 Οκτωβρίου, από τις 18:30.

Η παράσταση «ΑΣΕΜΝΑ ΠΑΡΑΜΥΘΙΑ» στο The Garage, στο Ρέθυμνο
2025-10-12 19:00 - 20:00 | The Garage, Δημοκρατίας 53, Rethymno, Rethymno, Ρεθύμνου, 74132, Greece
Μετά από τα συνεχόμενα sold out και την ενθουσιώδη υποδοχή του κοινού σε Ηράκλειο και Χανιά, τα «ΑΣΕΜΝΑ ΠΑΡΑΜΥΘΙΑ» διανύουν τη δεύτερη σαιζόν τους και ταξιδεύουν στο Ρέθυμνο, για δύο παραστάσεις στο The Garage!
Μια ιδιόρρυθμη θεατροποιημένη αφήγηση δύο …εξίσου ιδιόρρυθμων γυναικών!
Η παράσταση βασίζεται σε λαϊκά παραμύθια από το ασυνείδητο του συλλογικού φαντασιακού με επίκεντρο τη σεξουαλικότητα: οι επιθυμίες του ανικανοποίητου, η διάσταση του πρόστυχου, η μύηση στην άγνωστη λειτουργία του ανακαλυπτόμενου σώματος, η αντικληρική αντανάκλαση ως λαϊκή στηλίτευση, και το άπλετο λαϊκό χιούμορ της βωμολοχίας, συνδυάζονται μαγικά σε μια παράσταση που υπόσχεται άπειρο γέλιο αλλά και προβληματισμό.
ΑΥΣΤΗΡΩΣ ΑΚΑΤΑΛΛΗΛΟ ΓΙΑ ΑΝΗΛΙΚΟΥΣ
ΣΥΝΤΕΛΕΣΤΕΣ:
Σκηνοθεσία / Ερμηνεία: Νικολέτα Δάφνου, Ελένη Στρατάκη
Πρωτότυπο κείμενο: Δημήτρης Προύσαλης (συλλογή: «Άσεμνα, σεξουαλικά λαϊκά παραμύθια», εκδ. Απόπειρα)
Μουσική επιμέλεια: Νικολέτα Δάφνου
Ενδυματολογική επιμέλεια: Άννα Μαχαιριανάκη
Σχεδίαση αφίσας: Λίλα Δάφνου
Φωτογραφίες: Μάνος Πολιτάκης
Παραγωγή: Ελένη Στρατάκη
ΠΛΗΡΟΦΟΡΙΕΣ ΠΑΡΑΣΤΑΣΗΣ:
Κυριακή 12 Οκτωβρίου 2025
Ώρα έναρξης: 19.00
Διάρκεια: 60 λεπτά
The Garage, Δημοκρατίας 53, Ρέθυμνο (απέναντι από το Μηχανολογικό)
Είσοδος: 15€, 12€ μειωμένο (φοιτητικό, ανέργων, ΑΜΕΑ), 10€ (Ατέλεια Σ.Ε.Η., Π.Ε.ΣΥ.Θ.)
Τηλ. κρατήσεων: 6947815781

Εκδήλωση για την Παγκόσμια Ημέρα Ανακύκλωσης Ηλεκτρικών και Ηλεκτρονικών Συσκευών
2025-10-14 09:00 - 14:30 | Πλατεία Αγνώστου Στρατιώτη, ΔΗΜΟΣΙΑ ΔΗΜΟΤΙΚΗ ΠΛΑΤΕΙΑ ΑΓΝΩΣΤΟΥ ΣΤΡΑΤΙΩΤΗ, Ρέθυμνο, Ρεθύμνου, 74100, Greece
Ο Δήμος Ρεθύμνης συμμετέχει ενεργά ως εταίρος στο ευρωπαϊκό έργο eWAsTER, του προγράμματος Interreg Euro-MED, το οποίο στοχεύει στην ενίσχυση των τοπικών και περιφερειακών πολιτικών για τη βιώσιμη διαχείριση των ΑΗΗΕ (Απόβλητα Ηλεκτρικού και Ηλεκτρονικού Εξοπλισμού) και την προώθηση κυκλικών επιχειρηματικών μοντέλων.
Με αφορμή την Παγκόσμια Ημέρα Ανακύκλωσης Ηλεκτρικών και Ηλεκτρονικών Αποβλήτων, ο Δήμος Ρεθύμνης διοργανώνει, με τη συνεισφορά της Ανακύκλωσης ΑΕ, εκδήλωση, η οποία θα πραγματοποιηθεί την Τρίτη 14 Οκτωβρίου στην Πλατεία Αγνώστου Στρατιώτη, από τις 09:00 έως τις 14:30 και απευθύνεται τόσο σε μαθητές Δημοτικών Σχολείων όσο και στο ευρύ κοινό.
Σκοπός της εκδήλωσης είναι η ενημέρωση και ευαισθητοποίηση των μαθητών για τη σημασία της σωστής διαχείρισης των ηλεκτρονικών αποβλήτων καθώς και η ενίσχυση της περιβαλλοντικής συνείδησης. Πρόκειται άλλωστε και για τον απώτερο σκοπό της πιλοτικής εφαρμογής “WEEE BEHAVE”, η οποία υλοποιείται στα πλαίσια του έργου.
Μέσα από την ανάπτυξη Σχεδίων Δράσης, εκπαιδευτικών εργαλείων και στρατηγικών συνεργασιών, το έργο eWAsTER συμβάλλει στην προστασία των οικοσυστημάτων της Μεσογείου από τη ρύπανση που προκαλείται από τα ηλεκτρονικά απόβλητα.
Η ανακύκλωση ηλεκτρικών και ηλεκτρονικών συσκευών είναι μια απλή αλλά ουσιαστική πράξη που προστατεύει το περιβάλλον. Κάθε παλιά συσκευή που ανακυκλώνεται, είναι ένα βήμα προς καθαρότερες γειτονιές και καθαρότερες θάλασσες, που αντιπροσωπεύει μια κοινωνία που σέβεται τους φυσικούς της πόρους.
Ο Δήμος Ρεθύμνης καλεί όλους τους πολίτες να συμμετάσχουν στην εκδήλωση της 14ης Οκτωβρίου, με κεντρικό μήνυμα «Δώσε αξία στην επόμενη ζωή της ηλεκτρικής – ηλεκτρονικής συσκευής σου».
Οι συμμετέχοντες θα έχουν τη δυνατότητα να παραδώσουν παλιές ή χαλασμένες ηλεκτρικές και ηλεκτρονικές συσκευές για ανακύκλωση, να ενημερωθούν για τα στάδια της ανακύκλωσης και να συμμετάσχουν σε βιωματικές δραστηριότητες και εκπαιδευτικά παιχνίδια.

Μουσική βραδιά στο «Συν-Τροφή»
2025-10-15 20:00 | Συν-Τροφή, Syn-trofi Cooperative Grill, Ρέθυμνο, Ρεθύμνου, 74100, Greece
Η Ιφιγένεια Βαρδή (φωνή) και ο Δημήτρης Καζιαλές (κιθάρα-φωνή) σε μια μουσική βραδιά στο «Συν-Τροφή» (Κορωναίου και Κοραή γωνία, Παλιά πόλη – Ρέθυμνο).
Τετάρτη 15 Οκτωβρίου – Έναρξη 20:00

Παρουσίαση του βιβλίου του Γιώργου Παπακωνσταντή «Από την Παράδοση στην Παράβαση»
2025-10-15 20:00 | Σπίτι του Πολιτισμού, Βερνάδου 10, Ρέθυμνο, Ρεθύμνου, 74100, Ελλάδα
Το νέο του βιβλίο του Γιώργου Παπακωνσταντή «Από την Παράδοση στην Παράβαση» παρουσιάζεται την Τετάρτη 15 Οκτωβρίου στις 20.00 στο Σπίτι του Πολιτισμού.
Το βιβλίο θα παρουσιάσουν:

Γιώργης Μαρινάκης, Δήμαρχος Ρεθύμνου, Νομικός
Θοδωρής Νίνος, Πρόεδρος Ο.Α.Κ., Πολιτικός Μηχανικός
Κωνσταντίνος Σπανουδάκης, πρώην Αντιπρύτανης Πανεπιστημίου Κρήτης, Πρόεδρος Εφορευτικού Συμβουλίου της Δ.Κ.Β.Ρ.

Τη συζήτηση θα συντονίσει ο Γιάννης Καλαϊτζάκης, εκδότης και διευθυντής της Κρητικής Επιθεώρησης.
Η εκδήλωση τελεί υπό την αιγίδα του Δήμου Ρεθύμνης και του Κέντρου Πολιτισμού, Περιβάλλοντος και Ισότητας Κρήτης (ΚΕ.Π.Π.Ι.Κ.), ενώ συνδιοργανωτής είναι η Περιφέρεια Κρήτης.

Έκθεση με ταχυδρομικές κάρτες του Ρεθύμνου (περιόδου 1890-1960)
2025-10-20 10:00 | Ιστορικό και Λαογραφικό Μουσείο Ρεθύμνου, Historical and Folklore Museum of Rethymno, Rethymno, Ρεθύμνου, 74131, Greece
Έκθεση με ταχυδρομικές κάρτες του Ρεθύμνου της περιόδου 1890-1960 διοργανώνει το Ιστορικό και Λαογραφικό Μουσείο Ρεθύμνης.
Πρόκειται για 79 πρωτότυπες κάρτες, με θεματολογία την πόλη του Ρεθύμνου σε πανοραμικές της λήψεις, το παλιό Λιμάνι, το Διοικητήριο, τους Στρατώνες, το Δημοτικό Νοσοκομείο, την Προκυμαία καθώς και πρόσωπα, απόψεις και στιγμές της πόλης. Η έκθεση περιλαμβάνει επίσης ταχυδρομικές κάρτες με θέματα από τη ρεθεμνιώτικη επαρχία: τα μοναστήρια της και ειδικότερα το Αρκάδι, με μνημεία, πρόσωπα και ιστορικές στιγμές του, το όρος Ίδη, τον Μυλοπόταμο και ιδιαιτέρως τα Ανώγεια, το Αμάρι κ.ά.
Επιμελητές της Έκθεσης, χορηγός του οποίου είναι το Ίδρυμα Ιωάννου Κωστόπουλου, είναι ο ιστορικός ερευνητής και συνεργάτης του Μουσείου δρ Χάρης Στρατιδάκης και η επιμελήτριά του Αναστασία Πλατυρράχου.
Για την πραγματοποίησή της ταχυδρομικές κάρτες προσέφεραν το Μουσείο από τις πλούσιες συλλογές του, η Δημόσια Κεντρική Βιβλιοθήκη Ρεθύμνου, οι Γιώργος και Νίκος Δασκαλάκης, ο Νίκος Πλατύρραχος, ο Αντώνης Πλυμάκης, ο Χάρης Στρατιδάκης και ο Άρης Χατζηδάκης.
Παρ’ ότι για οργανωτικούς λόγους η έκθεση δεν κατέστη δυνατόν να συμπεριλάβει υλικό από τις συλλογές τού κατεξοχήν συλλέκτη ρεθεμνιώτικων ταχυδρομικών καρτών Μιχάλη Παπαδάκη (Δάνδολου), είναι αφιερωμένη στη μνήμη του, με τη συμπλήρωση επτά χρόνων από την εκδημία του. Υπενθυμίζεται ότι ο αείμνηστος Κρητολόγος είχε κυκλοφορήσει το έτος 1995 και το σχετικό βιβλίο «Ενθύμιον Ρεθύμνου».
Το Ιστορικό και Λαογραφικό Μουσείο Ρεθύμνης έχει διοργανώσει στο παρελθόν σειρά επιτυχημένων εκθέσεων, με θέματα το ρεθεμνιώτικο παραδοσιακό ψωμί, την περίοδο της Κρητικής Αυτονομίας, το μετάξι ως πρώτη ύλη, τα πρωτοσέλιδα εφημερίδων για την εθελοθυσία του Αρκαδιού κ.ά.

Εσπερίδα στο Ρέθυμνο με θέμα «Μαζί ενάντια στις εξαρτήσεις: Από τη γνώση στη δράση»
2025-10-17 18:30 | Φοιτητική Εστία – Πολιτιστικό Κέντρο Ξενία, Ψαρρού 46, Ρέθυμνο, Ρεθύμνου, 74100
Το Πρόγραμμα Μεταπτυχιακών Σπουδών «Κλινικές Παρεμβάσεις στις Εξαρτήσεις» του Πανεπιστημίου Κρήτης, σε συνεργασία με τον Εθνικό Οργανισμό Πρόληψης και Αντιμετώπισης των Εξαρτήσεων (ΕΟΠΑΕ), διοργανώνει εσπερίδα την Παρασκευή 17 Οκτωβρίου και ώρα 18:30, στο Φοιτητικό Κέντρο «Ξενία» στο Ρέθυμνο, με θέμα: «Μαζί ενάντια στις εξαρτήσεις: Από τη γνώση στη δράση».
Στο πλαίσιο της εσπερίδας θα υπογραφεί Σύμβαση Συνεργασία μεταξύ του Πανεπιστημίου Κρήτης και του ΕΟΠΑΕ για το Πρόγραμμα Μεταπτυχιακών Σπουδών του Τμήματος Ψυχολογίας «Κλινικές Παρεμβάσεις στις Εξαρτήσεις».
Η σύμβαση θα υπογραφεί από τον Πρύτανη του Πανεπιστημίου Κρήτης Καθηγητή Γεώργιο Κοντάκη, και τον Πρόεδρο του Διοικητικού Συμβουλίου του ΕΟΠΑΕ Αθανάσιο Θεοχάρη.
Αναλυτικά το πρόγραμμα της εσπερίδας.

ΜΑΝΙΚΙΟΥΡ ΠΕΝΤΙΚΙΟΥΡ: Θεατρική παράσταση της Μαρινέλλας Βλαχάκη
2025-10-17 20:00 | Σπίτι του Πολιτισμού, Βερνάδου 10, Ρέθυμνο, Ρεθύμνου, 74100, Ελλάδα
«ΜΑΝΙΚΙΟΥΡ ΠΕΝΤΙΚΙΟΥΡ» (10+1 ιστορίες γυναικών) της Μαρινέλλας Βλαχάκη
Μια μανικιουρίστα επισκέπτεται, για τριάντα πέντε χρόνια, τις πελάτισσές της στα σπίτια τους, για να τις περιποιηθεί. Στις συναντήσεις τους, οι γυναίκες μιλούν και εξομολογούνται εκατοντάδες ιστορίες. Εκείνη ταυτίζεται, τις κουβαλάει μέσα της, συμπάσχει και συχνά τις νύχτες παίρνει τη θέση τους, μεταμορφώνεται και ζει τις ιστορίες τους.
Πρόκειται για 10+1 αφηγήσεις γυναικών, που μας ταξιδεύουν σε προηγούμενες δεκαετίες, σε εποχές και τρόπους περασμένους, που σήμερα μοιάζουν σαν να έχουν χαθεί ανεπιστρεπτί.
Μέσα σ’ αυτές τις ιστορίες περιέχονται διασκευασμένα και διηγήματα της Μαρινέλλας Βλαχάκη, από την πρόσφατη έκδοση «Αθόρυβα το ’στρωνε».
Συντελεστές:
Κείμενο – ερμηνεία: Μαρινέλλα Βλαχάκη
Σκηνοθετική επιμέλεια: Κωστής Καπελώνης
Μουσική – τραγούδι: Λεωνίδας Μαριδάκης
Δημιουργία βίντεο – σχεδιασμός αφίσας: Κωστής Καπελώνης
Στίχοι τραγουδιού: Δέσποινα Τραχαλάκη
Στο βίντεο προβάλλονται αποσπάσματα από την ταινία μικρού μήκους του Χάφιζ Ακούρ«Χρόνια πολλά Τασία». Τασία η Λένα Τάκη
Τεχνική υποστήριξη: Διονύσης Μανουσάκης
Παραγωγή: Πολιτιστική Εταιρία Κρήτης
Διάρκεια παράστασης: 1 ώρα
Είσοδος ελεύθερη για το κοινό
Τηλέφωνο Επικοινωνίας: Χρυσούλα Σκεπετζή 6976 955 084
Η παράσταση πραγματοποιείται στο πλαίσιο του 8ου Φεστιβάλ Τέχνης Ν.Σ. με γενικό θέμα: «ΚΑΝΝΑΒΟΣ».

Έκθεση φωτογραφίας με θέμα «Εμπειρίες Erasmus+» στον Δημοτικό Κήπο Ρεθύμνου
2025-10-18 - 2025-10-19 | Δημοτικός Κήπος Ρεθύμνου, Rethymnon Municipal Garden, ΡΕΘΥΜΝΟ, Ρεθύμνης, 74132, Greece
Τα Τμήματα Διεθνών Σχέσεων του Πανεπιστημίου Κρήτης και του Ελληνικού Μεσογειακού Πανεπιστημίου, καθώς και το Τμήμα Ακαδημαϊκής και Εκπαιδευτικής Κινητικότητας του Πολυτεχνείου Κρήτης, συνδιοργανώνουν ανοικτή έκθεση με θέμα: «Εμπειρίες Erasmus+».
Η έκθεση που πραγματοποιείται στα πλαίσια των Erasmus Days 2025, παρουσιάζει ενδεικτικές εμπειρίες και πλούσιο φωτογραφικό υλικό από φοιτητές και φοιτήτριες των τριών Ιδρυμάτων, που συμμετείχαν στο πρόγραμμα Erasmus+, είτε για σπουδές είτε για πρακτική άσκηση, τόσο εντός όσο και εκτός της Ευρωπαϊκής Ένωσης.
Μέσα από περιγραφές, εικόνες και στιγμιότυπα της φοιτητικής ζωής στο εξωτερικό, αποτυπώνονται οι μοναδικές εμπειρίες που έζησαν, οι πολιτισμικές διαφορές και η δημιουργία νέων δεσμών σε ένα διεθνές περιβάλλον.
Η έκθεση φιλοξενείται στον Δημοτικό Κήπο Ρεθύμνου και θα παραμείνει διαθέσιμη έως και τις 18 Οκτωβρίου 2025.

Παραμυθόδραση για παιδιά 7-13 ετών στη Δημόσια Κεντρική Βιβλιοθήκη Ρεθύμνου
2025-10-18 10:00 - 12:00 | Δημόσια Κεντρική Βιβλιοθήκη Ρεθύμνου, Μπίρη 6, Ρέθυμνο, Ρεθύμνου, Ελλάδα
Πρωινή δράση για παιδιά 7–13 ετών στη Βιβλιοθήκη!
Το Σάββατο 18 Οκτωβρίου, από τις 10:00 έως τις 12:00 το πρωί, η παιδική αίθουσα της Βιβλιοθήκης μεταμορφώνεται σε έναν κόσμο φαντασίας και δημιουργίας, με οδηγό το παραμύθι «Το νεαρό γαριδάκι» του Gianni Rodari, από τη συλλογή Παραμύθια από το τηλέφωνο.
Μέσα από την αφήγηση, τη συζήτηση και βιωματικές δράσεις, τα παιδιά θα γνωρίσουν την ιστορία και τα νοήματά της, θα αναπτύξουν τη φαντασία και τη δημιουργικότητά τους και θα μπουν στη θέση του συγγραφέα και των ηρώων του παραμυθιού.
Μια δράση που ενθαρρύνει τα παιδιά να πιστέψουν στα όνειρά τους, να εκφραστούν ελεύθερα και να δουν τη διαφορετικότητα ως δύναμη.
Δηλώσεις συμμετοχής στη βιβλιοθήκη.
Σάββατο 18 Οκτωβρίου 2025
10:00 π.μ. – 12:00 μ.μ.
Παιδική αίθουσα Βιβλιοθήκης
Eμψυχώτριες: Λουκία Αστερίου & Μελίνα Σαράφογλου
Από τη Δημόσια Κεντρική Βιβλιοθήκη Ρεθύμνου

«Αν ακούσεις τα παιδιά» με τους Λευτέρη Ελευθερίου και Αλκιβιάδη Κωνσταντόπουλο
2025-10-18 12:00 - 13:30 | Cineland Παντελής, Εμμανουήλ Πορτάλιου 3, Ρέθυμνο, Ρεθύμνου, Ελλάδα
Μαζί και πάλι επιστρέφει το πιο θεότρελο μουσικοθεατρικό δίδυμο: Ο «άνθρωπος ορχήστρα» Αλκιβιάδης Κωνσταντόπουλος συναντά τον πολυτάλαντο ηθοποιό και performer Λευτέρη Ελευθερίου και στήνουν παρέα μια συναυλία σαν αυτές των μεγάλων: με μουσικούς, τραγουδιστές, ήχο και φώτα και με τα αγαπημένα σας παιδικά τραγούδια.

Πώς θα σας φαινόταν λοιπόν μια συναυλία αυστηρά για παιδιά και όσους (απαραιτήτως) αισθάνονται παιδιά. Αγαπημένα τραγούδια θα ξεσηκώσουν τους μικρούς μας φίλους και θα τους ταξιδέψουν στις πιο μαγικές στιγμές του ελληνικού αλλά και ξένου παιδικού τραγουδιού.

Ο Λευτέρης και ο Άλκης είναι έτοιμοι να σας ξεσηκώσουν σε ένα θεότρελο ταξίδι στον μουσικό κόσμο των παιδιών με σύγχρονες και κλασικές μελωδίες αλλά και τραγούδια από ταινίες. Πάρτε την παιχνιδιάρικη διάθεσή σας και ελάτε να γίνουμε όλοι μαζί μια παρέα, να τραγουδήσουμε, να χορέψουμε και να σε μια συναυλία με ζωντανή μουσική και κέφι. Μαζί τους ο μαέστρος Οδυσσέας Κωνσταντόπουλος.

Εμφανίζονται: Αλκιβιάδης Κωνσταντόπουλος, Λευτέρης Ελευθερίου, Οδυσσέας Κωνσταντόπουλος

Οι παραστάσεις θα πραγματοποιηθούν στον κινηματογράφο «CINELAND ΠΑΝΤΕΛΗΣ», το Σάββατο 18 Οκτωβρίου. Ώρες παραστάσεων: 12.00, 18.00.

Προσφορά εισιτηρίων έως Τρίτη 14 Οκτωβρίου: 10€. Προπώληση: Ταμείο κινηματογράφου και εδώ: https://buff.ly/HiwOOxA .

Κρητική βραδιά με τον Ηλία Γιαλιτάκη
2025-10-18 22:00 | Μεζεδοπωλείο Αλλού γι’ αλλού, Νικολάου Πλαστήρα 2, Ρέθυμνο, Ρεθύμνου, 74100, Ελλάδα
Ο Ηλίας Γιαλιτάκης με το συγκρότημα του στο Μεζεδοπωλείο Αλλού γι’ Αλλού (Νικ. Πλαστήρα 2, Παλιά πόλη).
Τηλέφωνο κρατήσεων 6974025703.

«Αρχαϊκές Ελίτ. Πολεμιστές και Πριγκίπισσες»: Έκθεση στο Μουσείο Αρχαίας Ελεύθερνας για τα 40 χρόνια ανασκαφών
2025-10-19 10:00 - 18:00 | Μουσείο Αρχαίας Ελεύθερνας, Archea Eleftherna, Ρεθύμνου, 740 52, Greece
Μια μοναδική έκθεση, με τίτλο «Αρχαϊκές Ελίτ, Πολεμιστές και Πριγκίπισσες» φιλοξενείται στο Μουσείο της Αρχαίας Ελεύθερνας, με αφορμή τη συμπλήρωση 40 ετών αρχαιολογικών ανασκαφών στον σημαντικότατο αυτό τόπο από τον καθηγητή Νίκο Σταμπολίδη.
Η έκθεση, σε επιμέλεια του ίδιου του Νίκου Σταμπολίδη, δημιουργεί έναν διάλογο μεταξύ των αρχαιολογικών ευρημάτων της Ελεύθερνας και αντίστοιχων κοσμημάτων, όπλων και αντικειμένων καθημερινής ζωής από την Κύπρο, την Ιταλία, τη Σικελία, την Ισπανία και άλλες περιοχές του ευρύτερου μεσογειακού κόσμου. Συνολικά εκτίθενται 123 αρχαιότητες και ένα πιστό αντίγραφο, που μεταφέρονται αποκλειστικά για την έκθεση στην Κρήτη.
Ξεχωριστή θέση κατέχει ο περίφημος τάφος Μπερναντίνι του 8ου αιώνα π.Χ., ο οποίος για πρώτη φορά αποσπάται από τη Βίλα Τζούλια της Ρώμης και μεταφέρεται στην Ελεύθερνα, με 50 χρυσά ευρήματα, ως ένδειξη αναγνώρισης του έργου του καθηγητή.
Η έκθεση θα είναι ανοιχτή για το κοινό από τις 29 Ιουνίου έως τις 19 Οκτωβρίου 2025 και συνοδεύεται από κατάλογο 270 σελίδων, φιλοδοξώντας να αποτελέσει μία ακόμη πολιτιστική εμπειρία υψηλού επιπέδου για την Κρήτη και τους επισκέπτες της.

«Φυσικής Δρώμενα ΙΙΙ»: Συνέδριο στο Ρέθυμνο από το Σύλλογο Φυσικών Κρήτης
2025-10-19 11:00 - 14:30 | Σπίτι του Πολιτισμού, Βερνάδου 10, Ρέθυμνο, Ρεθύμνου, 74100, Ελλάδα
Ο Σύλλογος Φυσικών Κρήτης διοργανώνει το 3ο κατά σειρά συνέδριό του «ΦΥΣΙΚΗΣ ΔΡΩΜΕΝΑ» το Σάββατο 18 & Κυριακή 19 Οκτωβρίου στο Σπίτι του Πολιτισμού στην Πόλη του Ρεθύμνου.
Το συνέδριο γίνεται με την υποστήριξη της Περιφέρειας Κρήτης και τελεί υπό την αιγίδα του Δήμου Ρεθύμνης.
Το συνέδριο έχει τρεις θεματικούς πυλώνες: «Η Φυσική στην εκπαίδευση», «Η Φυσική στην έρευνα» και «Η Τεχνητή νοημοσύνη, ως εργαλείο της εκπαιδευτικής διαδικασίας και οι ηθικές προεκτάσεις της».
Την πρώτη μέρα, αναμένεται εκπαιδευτικοί της δευτεροβάθμιας να παρουσιάσουν καλές πρακτικές για τη διδασκαλία της Φυσικής στο Γυμνάσιο και στο Λύκειο, που σχετίζονται με τα νέα προγράμματα σπουδών.
Θα ακολουθήσουν παρουσιάσεις, από συναδέλφους των ΕΚΦΕ της Κρήτης, τόσο εκπαιδευτικών προγραμμάτων όσο και βραβευμένων, σε Πανευρωπαϊκούς διαγωνισμούς, εργασιών για τη χρήση πειραματικής Φυσικής και νέων τεχνολογιών.
Οι εργασίες της πρώτης ημέρας θα ολοκληρωθούν με την παρουσίαση μέρους των νέων συγγραμμάτων που θα βρίσκονται στη διάθεση των εκπαιδευτικών Γυμνασίων και Λυκείων της χώρας το προσεχές διάστημα και θα ακολουθήσει διάλογος και συζήτηση. Η δεύτερη ημέρα είναι «αφιερωμένη» στις εφαρμογές της Τεχνητής Νοημοσύνης στην εκπαιδευτική αλλά και ερευνητική διαδικασία.
Ερευνητές από τα Πανεπιστημιακά Ιδρύματα και τα Ερευνητικά Ινστιτούτα του νησιού θα παρουσιάσουν εργασίες από τον τομέα τους. Ο κύκλος των εργασιών θα κλείσει με τις παρεμβάσεις προσκεκλημένων ακαδημαϊκών, με πλούσιο συγγραφικό και ερευνητικό έργο.
Τέλος, ο Σύλλογος Φυσικών Κρήτης γιορτάζοντας φέτος τον δέκατο χρόνο εργασιών και παρουσίας του θα τιμήσει συναδέλφους – μέλη του Συλλόγου, που είναι μαζί στην προσπάθεια αυτή από την πρώτη στιγμή.
Στη σχετική ανακοίνωση αναφέρεται:
«Με αφορμή αυτή τη βράβευση θα παρουσιάσουμε και τα πεπραγμένα του Συλλόγου μέχρι σήμερα. Τη δράση αυτή στηρίζει για ακόμη μία φορά έμπρακτα η Περιφέρεια Κρήτης, αναγνωρίζοντας την προσπάθεια μας να επικοινωνήσουμε την επιστήμη της Φυσικής στην κοινωνία της Κρήτης, αλλά και να ενισχύσουμε το ενδιαφέρον των συμπολιτών μας για την επιστημονική γνώση. Σημαντική είναι η βοήθεια του Δήμου Ρεθύμνης που φιλοξενεί για πρώτη φορά το Συνέδριο αλλά και η συμμετοχή των Πανεπιστημιακών Εκδόσεων.
Προσκαλούμε στο «Φυσικής Δρώμενα III» μαθητές/τριες, φοιτητές, εκπαιδευτικούς, γονείς και πολίτες που επιθυμούν να γνωρίσουν καλύτερα την επιστήμη της Φυσικής.
Για περισσότερες πληροφορίες που αφορούν το Συνέδριο παρακαλώ ακολουθήστε τον σύνδεσμο: https://sfkritis2025.wordpress.com».

Εκδήλωση στο Πολεμικό Μουσείο Παράρτημα Χρωμοναστηρίου
2025-10-19 11:30 | Στρατιωτικό Μουσείο Ρεθύμνου, Chromonastiri, Ρεθύμνου, 741 50, Greece
Ο Σύλλογος Φίλων Πολεμικού Μουσείου Παραρτήματος Χρωμοναστηρίου, και το Πολεμικό Μουσείο Παράρτημα Χρωμοναστηρίου συνδιοργανώνουν εκδήλωση με θέμα: «Το Έθος του 1940».
Την Κυριακή 19 Οκτωβρίου 2025 και ώρα 11:30, στην αίθουσα διαλέξεων του Πολεμικού Μουσείου Χρωμοναστηρίου
Είσοδος ελεύθερη.

Ένα μουσικό ταξίδι από την Θράκη ως την Κρήτη στο Μικρό Καφέ
2025-10-19 15:00 | Μικρό Καφέ, Κριάρη 24, Ρέθυμνο, Ρεθύμνου, 74100, Ελλάδα
Ένα μουσικό ταξίδι από την Θράκη ως την Κρήτη με τους εξαιρετικούς μουσικούς Σοφία Χατζοπούλου στο κανονάκι και στο τραγούδι και τον Γιώργο Ασβεστά στο ούτι και στα κρουστά.
Θα συμμετέχει και ο Αντώνης Παπαδομανωλάκης στο λαούτο και στο τραγούδι.
Μικρό Καφέ (Κριάρη 24, Ρέθυμνο)
Κυριακή 19 Οκτωβρίου – Έναρξη 15:00

Socratica VI: Συνέδριο της Διεθνούς Εταιρείας Σωκρατικών Μελετών στο Ρέθυμνο
2025-10-19 17:00 | Φοιτητική Εστία – Πολιτιστικό Κέντρο Ξενία, Ψαρρού 46, Ρέθυμνο, Ρεθύμνου, 74100
Το Τμήμα Φιλοσοφίας του Πανεπιστημίου Κρήτης διοργανώνει και φιλοξενεί το 6ο Τακτικό Συνέδριο της Διεθνούς Εταιρείας Σωκρατικών Μελετών (International Society for Socratic Studies), στο Πολιτιστικό Κέντρο Ξενία στο Ρέθυμνο, στις 19-23 Οκτωβρίου 2025.
Στο συνέδριο θα παρουσιαστούν εργασίες για ζητήματα που σχετίζονται με τον Σωκράτη και τους Σωκρατικούς καθώς και με την πρόσληψή τους στη μεταγενέστερη φιλοσοφία. Επίσης, θα φιλοξενηθούν μία υποκατηγορία ανακοινώσεων με θέμα τα συναισθήματα στον σωκρατικό κύκλο και ένα πάνελ από το ερευνητικό πρόγραμμα «Ψεύδη και Απάτη στον Πλάτωνα» του Τμήματος Φιλοσοφίας του Πανεπιστημίου Κρήτης.
Προσκεκλημένοι ομιλητές: Douglas Cairns, Louis-André Dorion, Frisbee C.C. Sheffield.
Επιστημονική και Οργανωτική επιτροπή: Χλόη Μπάλλα, Gabriel Danzig, Ελένη Κακλαμάνου, Christopher Moore, Μελίνα Ταμιωλάκη.
Διεθνής συμβουλευτική επιτροπή: Carolina Araújo, Aldo Brancacci, Paul Cartledge, Gabriele Cornelli, Margalit Finkelberg, Dave Johnson, Simon Goldhill, Noreen Humble, Melissa Lane, Kathryn Morgan, Don Morrison, Irmgard Maenlein-Robert, Claudia Mársico, S. Sara Monoson, Noburu Notomi, Nick Smith, Livio Rossetti, Graham Shipley, Alessandro Stavru, Βούλα Τσούνα, David Wolfsdorf.

Ομιλία του Γιάννη Μετζικώφ με θέμα «Η μνήμη των ενδυμάτων»
2025-10-20 19:30 | Ωδείο Ρεθύμνου, Βερνάδου 2, Ρέθυμνο, Ρεθύμνου, 74100, Ελλάδα
Το Ιστορικό και Λαογραφικό Μουσείο Ρεθύμνου διοργανώνει καλλιτεχνική εκδήλωση-ομιλία του κ. Γιάννη Μετζικώφ, διακεκριμένου σκηνογράφου, ενδυματολόγου και επίτιμου διδάκτορα του Τμήματος Θεατρικών Σπουδών της Σχολής Καλών Τεχνών του Πανεπιστημίου Πελοποννήσου, τη Δευτέρα 20 Οκτωβρίου 2025 και ώρα 19.30 στο Ωδείο Ρεθύμνου.
Η ομιλία με τίτλο «Η μνήμη των ενδυμάτων» αποτελεί όπως αναφέρει ο ομιλητής «μια εκτενή αναφορά στον πολιτισμό των ενδυμάτων, έτσι όπως αυτά μέσα στην ιστορία των ανθρώπων διευκρίνισαν, μεταξύ πολλών άλλων, τί σημαίνει ομορφιά, ιερότητα και εξουσία. Και φυσικά το ρόλο του πολυκόσμητου λαϊκού ενδύματος μέσα στις περίκλειστες κοινωνίες της παλαιάς Κρήτης, μιας κατά κύριο λόγο γυναικείας κοινωνίας που τα βελόνια της αποτελούσαν τη χλιδή των φτωχών…».
ΒΙΟΓΡΑΦΙΚΟ
Ο Γιάννης Παπαδάκης-Μετζικώφ (Καστέλλι Κισσάμου, 1955) είναι Έλληνας ζωγράφος, σκηνογράφος και ενδυματολόγος. Πρόσφατα αναγορεύτηκε επίτιμος διδάκτορας του Τμήματος Θεατρικών Σπουδών της Σχολής Καλών Τεχνών του Πανεπιστημίου Πελοποννήσου.
Γεννήθηκε το 1955 στο Καστέλλι Κισσάμου Χανίων και μεγάλωσε στην Καστέλλα του Πειραιά. Ο πατέρας του, Μετζικώφ, καταγόταν από την Πλάκα Αποκορώνου Χανίων και η μητέρα του Ευαγγελία, το γένος Γιατίλη, έχει καταγωγή από τη Μικρά Ασία και τη Χίο. Απόφοιτος της Ανωτάτης Σχολής των Καλών Τεχνών της Αθήνας το 1980, είχε δάσκαλο στο τμήμα ζωγραφικής τον Γιάννη Μόραλη και στο τμήμα σκηνογραφίας – ενδυματολογίας τον Βασίλη Βασιλειάδη. Μετά το πέρας της στρατιωτικής του θητείας και ενώ ήδη είχε παρουσιάσει τη δουλειά του σε αρκετές ατομικές και ομαδικές εκθέσεις ζωγραφικής και γλυπτικών κατασκευών στην Ελλάδα και το εξωτερικό, ασχολήθηκε με το θέατρο, και συγκεκριμένα με τη σκηνογραφία και την ενδυματολογία στο θέατρο. Ο Γιώργος Μιχαηλίδης, ήταν ο άνθρωπος που τον παρουσίασε στο κοινό για πρώτη φορά, με την παράσταση «Κρίμα που είναι πόρνη» του Τζον Φορντ. Από τότε και για πολλά χρόνια, έχει εργαστεί σε πλήθος παραστάσεων στο Εθνικό Θέατρο, στο Κ.Θ.Β.Ε., στον Θ.Ο.Κ., στο Θέατρο Τέχνης, στην Εθνική Λυρική Σκηνή, στο Μέγαρο Μουσικής Αθηνών, στα περισσότερα ΔΗ.ΠΕ.ΘΕ., σε πολλούς ιδιωτικούς θιάσους, σε πολλές παραγωγές εκτός Ελλάδος και σε κάθε μορφή και είδος θεάτρου.
Έχει δουλέψει με σημαντικούς σκηνοθέτες (Κακογιάννη, Βολανάκη, Drese, Μπάκα, Βουτσινά, Κούνδουρο, Ευαγγελάτο, Kartalof, Μιχαηλίδη, Τσιάνο, Χουβαρδά, Zelenski, Νικολαΐδη, Μαρμαρινό, Κακλέα, Τσακίρη, Χατζάκη, Τριβιζά, Χαραλάμπους, Γαβριηλίδη, Χρονόπουλο, Μαστοράκη, Φιλίππογλου, Κοντούρη κ.ά.), αλλά και χορογράφους όπως τη Ζουζού Νικολούδη, τον Δημ. Παπαϊωάννου κ.α. Εκθέσεις του Γιάννη Μετζικώφ έχουν φιλοξενηθεί στο μουσείο Αλεξάντερ Πούσκιν στη Μόσχα, στο Ρωσικό Κρατικό μουσείο στην Αγία Πετρούπολη, στο μουσείο της Πόλεως της Βαλένθια, στην Μπιενάλε του Σάο Πάολο, στην Αλ ντε Σααρμπέκ στις Βρυξέλλες και σε πολλές ελληνικές συλλογές και παρουσιάσεις. Το φθινόπωρο του 2010, η Εθνική Πινακοθήκη της Ελλάδας τον τίμησε παρουσιάζοντας το σύνολο του εικαστικού έργου του στο θέατρο, με πολύμηνη έκθεση. Η έκθεση παρουσιάστηκε στη γενέτειρα πόλη του, τα Χανιά, και έκλεισε την πορεία της στο Covent Garden του Λονδίνου στις 26 Οκτωβρίου του 2011. Ο Γιάννης Μετζικώφ έχει εργαστεί ως σκηνογράφος και ενδυματολόγος σε σχεδόν τριακόσιες παραστάσεις, κάθε θεατρικού είδους. Έχει εκδώσει δύο βιβλία σχετικά με την δουλειά του.  Ένα λεύκωμα με φωτογραφίες από κοστούμια του από την θεατρική του πορεία και τα “Ενδύματα και Διηγήματα” από τις Εκδόσεις Καπόν το όποιο τιμήθηκε το 2023 με το Βραβείο της Ακαδημίας Αθηνών. Διδάσκει επί σειρά ετών στην Δραματική Σχολή του Εθνικού Θεάτρου, αλλά και στις δραματικές σχολές του Γιώργου Θεοδοσιάδη, του Ίασμου και της Ανοιχτής Τέχνης. Είναι παντρεμένος με την Καίτη Περβαινά από το Άστρος Κυνουρίας και έχει δυο κόρες, τη Ρωξάνη, που είναι σκηνοθέτης και την Υακίνθη, που είναι γλύπτρια. Πρόσφατα παρουσίασε στην Ελληνοαμερικανική Ένωση στην Αθήνα και σε άλλες πόλεις της Ελλάδας, έκθεση με 140 έργα ζωγραφικής του με θέμα “Το Βλέμμα”.
Η εκδήλωση είναι ανοικτή για το κοινό

Έκθεση εκπαιδευόμενων καλλιτεχνών στο πλαίσιο του 8ου Φεστιβάλ Τέχνης Ν.Σ.
2025-10-21 10:00 - 14:00 | Γκαλερί Μορφές, Γοβατζιδάκη 18, Ρέθυμνο, Ρεθύμνου, Ελλάδα
Το 8ο Φεστιβάλ Τέχνης Ν.Σ. και η ART Gallery Μορφές (Γοβατζιδάκη 18), σε συνδιοργάνωση με το Τμήμα Πολιτισμού του Δήμου Ρεθύμνης παρουσιάζουν την Έκθεση εκπαιδευόμενων καλλιτεχνών: “Ασαφής κάνναβος ἐν πλῷ”
Διάρκεια έκθεσης: 7 έως 21 Οκτωβρίου
Ωράριο: Ώρες λειτουργίας καταστημάτων
Είσοδος ελεύθερη

1 του 3

Χρυσούλα Λεντζάκη

Ιωάννης Παρασύρης

Γεωργία Βροντάκη

Ο κάνναβος – ως σχήμα με σαφή όρια και μεγέθη – μετατρέπεται ή μεταμορφώνεται την συγκεκριμένη χρονική στιγμή, στα συγκεκριμένα περιβάλλοντα, με ασαφή και απροσδιόριστα όρια. Η αχανής θαλάσσια περιοχή στην οποία δρουν τα σκάφη,σκίζουν τα όρια, σύμφωνα με το εμπειρικό ή το φαντασιακό αποτέλεσμα μιας βιωμένης ή μη μνήμης, που ανταποκρίνεται στην εκάστοτε ψυχολογική κατάσταση και η οποία διαμορφώνει την εικόνα με τη ζώσα ή μη πραγματικότητα της στιγμής. Η όλη δράση κινείται – ίσως – σε μια ελευθεριάζουσα κατάσταση, με προσδιορισμό και πιθανό προορισμό το απέραντο γαλάζιο.
Συμμετέχουν οι: Γεωργία Βροντάκη, Χρυσούλα Λεντζάκη, Ιωάννης Παρασύρης
Διάρκεια έκθεσης: Από 7 έως 21 Οκτωβρίου
Ώρες λειτουργίας καταστημάτων
Είσοδος ελεύθερη

Stand Up Comedy με το Μιχάλη Σεβαστερή στο Cineland Παντελής
2025-10-21 20:00 | Cineland Παντελής, Εμμανουήλ Πορτάλιου 3, Ρέθυμνο, Ρεθύμνου, Ελλάδα
Ο Μιχάλης Σεβαστέρης σε νέες περιπέτειες!
Για άλλη μια χρονιά μαζεύει τα καλύτερά του κείμενα και ταξιδεύει ανά την Ελλάδα, ενάντια στις συστάσεις των γιατρών και της δισκοκοίλης του. Αφηγείται ιστορίες από τα ΚΤΕΛ που τόσο έχει τιμήσει, άγρια ροτβάιλερ που τον έχουν δαγκώσει καθώς και την φλογερή του ερωτική ζωή.
Η παράσταση θα πραγματοποιηθεί στον κινηματογράφο «CINELAND ΠΑΝΤΕΛΗΣ», την Τρίτη 21 Οκτωβρίου. Ώρα παράστασης: 20.00.
Τιμή εισιτηρίου: 12 €. Διάθεση εισιτηρίων:

Ταμείο κινηματογράφου
online εδώ https://buff.ly/uapnFBF

Η «Βαλίτσα των Αναμνήσεων» ανοίγει στο ΚΑΠΗ Μυλοποτάμου!
2025-10-22 10:00 | Πέραμα Μυλοποτάμου, Πέραμα, Πέραμα, Ρεθύμνου, 74052, Greece
Το Κέντρο Κοινότητας Δήμου Μυλοποτάμου, σε συνεργασία με το ΚΑΠΗ, εγκαινιάζει μια νέα Ομάδα Προσωπικής Ανάπτυξης, αφιερωμένη στην ενδυνάμωση, την επικοινωνία και τη συναισθηματική σύνδεση των μελών της τρίτης ηλικίας.
1η συνάντηση: Τετάρτη, 22 Οκτωβρίου 2025
Ώρα: 10:00 π.μ.
Χώρος: ΚΑΠΗ Δήμου Μυλοποτάμου
Θέμα: «Η Βαλίτσα των Αναμνήσεων»
Με συντονίστριες τις επιστήμονες του Κέντρου Κοινότητας

κα Παναγιώτου Χριστιάνα (Ψυχολόγος)
κα Καλλιγιάννη Μαρία (Κοινωνική Λειτουργός)

Τα μέλη της ομάδας καλούνται να φέρουν μαζί τους ένα αγαπημένο αντικείμενο που έχει συναισθηματική αξία μια φωτογραφία, ένα γράμμα, ένα μικρό ενθύμιο που «ξυπνά» όμορφες αναμνήσεις.
Μια δράση που μας θυμίζει πως οι αναμνήσεις δεν είναι απλώς στιγμές που πέρασαν, αλλά κομμάτια ζωής που συνεχίζουν να μας διδάσκουν και να μας ενώνουν.
Με τη την υποστήριξη του Αντιδημάρχου κ. Ζαχαρία Λαδιανού.

Παρουσίαση του βιβλίου «Φιλοσοφία με παιδιά μέσα από εικονογραφημένα παιδικά βιβλία»
2025-10-22 18:30 | Δημόσια Κεντρική Βιβλιοθήκη Ρεθύμνου, Μπίρη 6, Ρέθυμνο, Ρεθύμνου, Ελλάδα
Οι Εκδόσεις Δίσιγμα σας προσκαλούν στην παρουσίαση του βιβλίου της Σοφίας Νικολιδάκη «Φιλοσοφία με παιδιά μέσα από εικονογραφημένα παιδικά βιβλία».
Την Τετάρτη 22 Οκτωβρίου 2025 στις 18:30 στη Δημόσια Κεντρική Βιβλιοθήκη Ρεθύμνου (Σταυριανού Μπίρη 6, Ρέθυμνο).
Για το βιβλίο θα μιλήσουν:

Θεόδωρος Ελευθεράκης, καθηγητής Κοινωνιολογίας της Εκπαίδευσης και Πρόεδρος του Παιδαγωγικού Τμήματος Προσχολικής Εκπαίδευσης Πανεπιστημίου Κρήτης
Μαρία Καραΐσκου, Μόνιμη επίκουρη καθηγήτρια Νεοελληνικής φιλολογίας, Παιδαγωγικό Τμήμα Προσχολικής Εκπαίδευσης Πανεπιστημίου Κρήτης
Ελευθερία Σιμιτζή Δέλλα, Επόπτρια ποιότητας εκπαίδευσης Ρεθύμνου, Σύμβουλος εκπαίδευσης ΠΕ60
Σοφία Νικολιδάκη, συγγραφέας, ΕΔΙΠ Προσχολικής Παιδαγωγικής και Φιλοσοφίας για παιδιά, Παιδαγωγικό Τμήμα Προσχολικής Εκπαίδευσης Πανεπιστημίου Κρήτης

Ομιλία Θ. Ρηγινιώτη με θέμα «Επιστήμη & Θρησκεία στον 21ο αιώνα»
2025-10-22 19:00 | Καταστημα Αγγελικόν, Χορτάτζη 20, Ρέθυμνο, Ρεθύμνου, 74100, Greece
Ομιλία με θέμα “Επιστήμη & Θρησκεία στον 21ο αιώνα” θα πραγματοποιηθεί την Τετάρτη, 22 Οκτωβρίου, και ώρα 7 μμ, στον χώρο του καταστήματος “Αγγελικόν”, οδός Χορτάτζη 20, Ρέθυμνο, δίπλα στο Υποθηκοφυλακείο Ρεθύμνου.
Ομιλητής θα είναι ο θεολόγος Θεόδωρος Ρηγινιώτης.
Η είσοδος είναι ελεύθερη, ενώ θα ακολουθήσει και συζήτηση.

«Ο ΚΑΡΑΓΚΙΟΖΗΣ ΣΟΥΠΕΡ ΗΡΩΑΣ» από το Θέατρο Σκιών Αθανασίου
2025-10-24 16:00 - 19:00 | Cineland Παντελής, Εμμανουήλ Πορτάλιου 3, Ρέθυμνο, Ρεθύμνου, Ελλάδα
Το θέατρο σκιών «Αθανασίου» παρουσιάζει την παράσταση «Ο ΚΑΡΑΓΚΙΟΖΗΣ ΣΟΥΠΕΡ ΗΡΩΑΣ».
Ο Χατζηαβάτης σκαρώνει ένα αστείο στον Καραγκιόζη, τον ξεγελάει αφήνοντας μια στολή σούπερ ήρωα έξω από την παράγκα. Ο Καραγκιόζης φοράει την στολή και πείθεται από τον φίλο του ότι έχει αποκτήσει υπερφυσικές δυνάμεις. Ο λαϊκός μας ήρωας πιστεύοντας ότι είναι ακαταμάχητος μπλέκει σε μεγάλους μπελάδες… συνέχεια επί του μπερντέ με τα κολλητήρια σε ρόλο έκπληξη!
Μικροί και μεγάλοι θα διασκεδάσετε με τις περιπέτειες του αγαπημένου μας Καραγκιόζη, με την υπογραφή του θεάτρου σκιών «Αθανασίου».
Οι παραστάσεις θα πραγματοποιηθούν στον κινηματογράφο «CINELAND ΠΑΝΤΕΛΗΣ», την Παρασκευή 24 Οκτωβρίου. Ώρες παραστάσεων: 16.00 και 18.00.
Τιμή εισιτηρίου: 7 €, προπώληση από το ταμείου του κινηματογράφου και εδώ: https://buff.ly/SBetR5J Δώρο σε κάθε παιδί. Πληροφορίες: 69 72 71 71 87.

«Ρεθεμνιώτες ανταποκριτές στο αλβανικό Μέτωπο»: Ομιλία του Μάνου Τσάκωνα στη Δημόσια Κεντρική Βιβλιοθήκη Ρεθύμνου
2025-10-24 19:00 | Δημόσια Κεντρική Βιβλιοθήκη Ρεθύμνου, Μπίρη 6, Ρέθυμνο, Ρεθύμνου, Ελλάδα
Η Δημόσια Κεντρική Βιβλιοθήκη Ρεθύμνου, συνεχίζοντας το πρόγραμμα εκδηλώσεων τοπικής Ιστορίας και Πολιτισμού «Σαν να ‘ταν χθες», σας προσκαλεί την Παρασκευή 24 Οκτωβρίου 2025 και ώρα 19.00, στην αίθουσα εκδηλώσεων της Βιβλιοθήκης στη διαδραστική ομιλία του Μάνου Τσάκωνα, Αντιδημάρχου Πολιτισμού του Δήμου Ρεθύμνης, με θέμα «Ρεθεμνιώτες ανταποκριτές στο αλβανικό Μέτωπο», με αφορμή την επέτειο της εθνικής εορτής της 28ης Οκτωβρίου 1940.
Τον Οκτώβριο του 1940, με την κήρυξη του πολέμου, πολλοί Ρεθεμνιώτες θα βρεθούν στο Αλβανικό Μέτωπο. Μεταξύ αυτών δύο δημοσιογράφοι αθηναϊκών εφημερίδων απεσταλμένοι ως πολεμικοί ανταποκριτές, ο Κωστής Παπαδάκης από το «ΕΛΕΥΘΕΡΟΝ ΒΗΜΑ» και ο Γιώργος Ανδρουλιδάκης από την «ΠΡΩΪΑ». Φίλος και των δύο ο έφεδρος Υπολοχαγός Φώτης Τσάκωνας στέλνει από το Μέτωπο την πρώτη επιστολή-ανταπόκριση που δημοσιεύεται στον τοπικό τύπο.
Οι Ρεθεμνιώτες συναντώνται εκεί, στην πρώτη γραμμή του πυρός, αλλά και στην Κορυτσά, την πρώτη πόλη που καταλαμβάνουν τα ελληνικά στρατεύματα επί αλβανικού εδάφους. Λίγο αργότερα, και με τη Μεραρχία Κρητών να φτάνει στο Μέτωπο, η μοναδική τότε εφημερίδα που εκδίδεται στο Ρέθυμνο, η «ΚΡΗΤΙΚΗ ΕΠΙΘΕΩΡΗΣΙΣ», δημοσιεύει επιστολές και ανταποκρίσεις Ρεθεμνιωτών, όπως του γιατρού Νίκου Λυράκη, του Στέλιου Φαρσάτη και άλλων που υπογράφουν απλά με τα αρχικά των ονομάτων τους.
Όλοι τους, με ένα ξεχωριστό πάθος και μία ιδιαίτερη πίστη για την τελική νίκη, περιγράφουν τις μάχες και την καθημερινότητα στα αλβανικά βουνά.
Οι ανταποκρίσεις αυτές με την Ρεθεμνιώτικη πένα προς τις αθηναϊκές εφημερίδες αλλά και προς τον τοπικό τύπο βρίσκονται για πρώτη φορά συγκεντρωμένες στο βιβλίο με τίτλο «ΡΕΘΕΜΝΙΩΤΕΣ ΑΝΤΑΠΟΚΡΙΤΕΣ ΣΤΟ ΑΛΒΑΝΙΚΟ ΜΕΤΩΠΟ, Ελληνοϊταλικός πόλεμος – Το Ρέθυμνο στα 1940», το οποίο τον Οκτώβριο του 2017 εκδόθηκε από τον Μάνο Φ. Τσάκωνα.
Σε αυτό παρουσιάζονται αυτούσιες όλες οι ανταποκρίσεις συμπληρωμένες με σκίτσα και σχέδια Ελλήνων καλλιτεχνών που βρέθηκαν στα αλβανικά βουνά, ενώ η έκδοση εμπλουτίζεται με ανέκδοτες φωτογραφίες, καρτ-ποστάλ, αλληλογραφία και έντυπα του 1940, που διασώθηκαν από τον τότε Υπολοχαγό, πατέρα του συγγραφέα, Φώτη Τσάκωνα.

Συναυλία Αρχαίας Ελληνικής Μουσικής στο Θέατρο «Αντίβαρο»
2025-10-24 21:00 | Θέατρο Αντίβαρο, Κριτοβουλίδου 15, Ρέθυμνο, Ρεθύμνου, 74100, Greece
Συναυλία αρχαίας ελληνικής μουσικής θα πραγματοποιηθεί την Παρασκευή 24 Οκτωβρίου στο Θέατρο «Αντίβαρο» (Κέντρο Κρητικής Λαϊκής Τέχνης, Κριτοβουλίδου 15-17, Παλιά πόλη).
Ο Θανάσης Κλεώπας προσφέρει ένα σπάνιο άκουσμα, ερμηνεύοντας αρχαία ελληνική μουσική. Επιχειρεί ένα ταξίδι στις ρίζες του Ελληνικού Πολιτισμού μέσα από σύγχρονη κίνηση και αρχέγονους ήχους.
Ο αυτοδίδακτος κοσμοπολίτης μουσικός διδάσκει Αρχαιοελληνική Λύρα και Φωνή. Έχει ταξιδέψει, ζήσει και παρουσιάσει τις μουσικές του εκτός απο την χώρα του, σε χώρες όπως η Ταυλάνδη, η Ινδία, η Ιαπωνία, η Γαλλία, η Γερμανία, η Ελβετία, η Κύπρος. Συνθέτει, τραγουδάει παίζει αρχαία Ελληνική λύρα του Απόλλωνα, κιθάρα και μπουζούκι.
Στις μελωδίες του μπορεί κανείς να διακρίνει την Ελληνική του καταγωγή αλλά και την έντονη αγάπη του για τις μουσικές του κόσμου. Το 2000 δημιουργεί το μουσικό σχήμα Namaste με το οποίο εμφανίζονται σε γνωστά club της Ελλάδας καθώς και festival όπως το Ethnic – jazz festival “Dimitria” στη Θεσσαλονίκη και το International festival of Orchid. Ο Κλεώπας είναι ενεργά αναμειγμένος με το κίνημα της ελευθερίας των σπόρων. Το 2012 οι Namaste συνοδεύουν το διεθνές καραβάνι για την ελευθερία των σπόρων από την Ελλάδα ως την Γαλλία. Εκεί έρχονται σε επαφή με το Γερμανικό κίνημα και έτσι τα τελευταία 3 χρόνια εμφανίζονται στο φεστιβάλ ανταλλαγής σπόρων στη Νυρεμβέργη. Από το χειμώνα του 2017 παίζει με τη λύρα του και τραγουδά, εθελοντικά ,μια φορά την εβδομάδα στο κεντρο αυτιστικών παιδιών Ελπίδα στη Θεσσαλονίκη, με πολυ σημαντικά αποτελέσματα στην ψυχική υγεία τών παιδιών.
Στο Ρέθυμνο έρχεται για τρίτη φορά μετά από απαίτηση μεγάλου μέρους του κοινού που ζήτησε να ξανακούσει το μαγευτικό ήχο του συγκροτήματος.
Ώρα έναρξης 9 το βράδυ.
Τιμή εισιτηρίου 10 Ευρώ και 8 Ευρώ μειωμένο.
Τηλέφωνο κρατήσεων 6988399325

3o Συνέδριο Βιοηθικής του Οικουμενικού Πατριαρχείου στο Ρέθυμνο
2025-10-25 09:00 - 21:30 | «Θεομήτωρ» Κέντρο Κοινωνικής και Πολιτιστικής Διακονίας, Ψυχουντάκη Παντ., Rethymno, Ρεθύμνου, 741 32, Greece
Το 3o Συνέδριο Βιοηθικής του Οικουμενικού Πατριαρχείου, με θέμα την ευθανασία, θα πραγματοποιηθεί στο Ρέθυμνο, την Παρασκευή 24, το Σάββατο 25 και την Κυριακή 26 Οκτωβρίου.
To συνέδριο θα πραγματοποιηθεί στο κέντρο «Θεομήτωρ», της Ιεράς Μητρόπολης Ρεθύμνης και Αυλοποτάμου.
Το πρόγραμμα:
